Na podlagi 59. člena statuta UL (Ur.l. 8/2005 in spremembe) je UO UL na 23. seji, dne, 14.02.2013 ter 3. korespondenčni seji, dne, 26.07.2013, sprejel

**PRAVILNIK O PRISPEVKIH IN VREDNOTENJU STROŠKOV**

**NA UNIVERZI V LJUBLJANI**

**I. Splošne določbe**

1. člen

S tem Pravilnikom se določata višina in način vrednotenja vpisnih stroškov, prispevkov za študij po študijskih programih z javno veljavnostjo, prispevkov za druge storitve, šolnine, določa tudi postopke sprejemanja cenika UL ter notranje kontrole izvajanja tega pravilnika.

Ta pravilnik ne velja za zaračunavanje storitev in prodajo blaga, ki jih opravljajo članice UL na podlagi 16. člena statuta UL.

2. člen

Posamezni pojmi, uporabljeni v tem pravilniku, imajo naslednji pomen:

* Študent je oseba, ki je vpisana na UL. Status študenta se izkazuje z veljavno študentsko izkaznico.
* Oseba brez statusa je nekdanji študent, ki v danem študijskem letu ni vpisan v program (ali v dodatno leto), iz katerega opravlja izpite, vaje, seminarje ali zaključno delo po programu.
* Prekinitev študija pomeni največ dve leti od izgube statusa študenta.

3. člen

Cenik UL je enoten dokument, ki velja za vse članice in vključuje naslednje stroške:

* vpisnino,
* prispevke za študij po študijskih programih z javno veljavnostjo,
* prispevke za druge storitve v skladu s tem pravilnikom in
* šolnine.

Cenik UL sprejme Upravni odbor UL na podlagi določb tega pravilnika.

**II. Vpisnina**

4. člen

Vpisnina vključuje stroške za:

- študentsko izkaznico z nalepko za vpisno leto,

- potrdila o vpisu (10),

- prispevek za informacijski sistem UL in njenih članic, ki ga uporabljajo študenti in

- prispevek za letno članarino za knjižnice članic UL, CTK in NUK.

Stroške študentske izkaznice plačajo samo študentje, ki se prvič vpisujejo v program in izkaznice še nimajo.

Študentje, ki študirajo po več ločenih programih UL, plačajo prispevek za letno članarino za knjižnice le enkrat.

5. člen

Del vpisnine, ki se nanaša na stroške študentske izkaznice in nalepke, je določena v višini stroškov njihove izdelave.

Prispevek za informacijski sistem UL in njenih članic določi OU UL na podlagi sprejetega programa dela in finančnega načrta UL.

Prispevek za članarine knjižnic študentu omogoča uporabo knjižničnega gradiva v vseh knjižnicah članic UL, NUK-u in CTK-ju. Višino vsakoletnega prispevka predlaga rektoratu UL Komisija za razvoj knjižničnega sistema najkasneje do 30. novembra tekočega leta.

**III. Prispevki za študij po študijskih programih z javno veljavnostjo**

6. člen

Prispevki za študij po študijskih programih z javno veljavnostjo so:

* prispevek za kritje stroškov, povezanih z izvedbo izpitov, izdajo potrdil, sklepov, ki so opredeljeni v tarifnem delu tega pravilnika,
* prispevek za kritje stroškov, povezanih z izvajanjem študijskega programa na terenu in z organizacijo strokovnih ekskurzij,
* drugi prispevki za študij, ki jih določijo članice.

7. člen

Za obračun plačila opravljanj izpitov na podlagi Statuta se upošteva tarifni del tega pravilnika.

Stroškov iz prvega odstavka tega člena ne plačujejo študenti, ki ponavljajo letnik in se jim šteje, da izpit opravljajo prvič, ne glede na to, da so ga trikrat neuspešno opravljali ob prvem vpisu v letnik.

Pri programih, kjer je pogoj za vpis preizkus posebnih nadarjenosti ali psihofizičnih sposobnosti, članica zaračunava stroške tega preizkusa.

Prispevki za kritje stroškov izdaje potrdil, sklepov, opravljanj izpitov na podlagi Statuta UL ter stroški vodenja posebnih postopkov in izdaje listin na podlagi teh postopkov, so natančneje opredeljeni v tarifnem delu tega pravilnika.

Oseba brez statusa študenta, ki ji je na podlagi sklepa članice omogočeno dokončanje študija po prekinitvi, plača stroške, ki so enaki seštevku zneskov storitev za vse neopravljene obveznosti. Pri tem se upošteva ustrezne postavke tarifnega dela cenika.

Študent, ki mu je na podlagi sklepa članice omogočeno nadaljevanje študija po prekinitvi, plača stroške za opravljanje manjkajočih obveznosti iz prejšnjih letnikov. Pri tem se upošteva ustrezne postavke tarifnega dela cenika.

Četrto in nadaljnje opravljanje izpita se zaračuna v skladu s cenikom vsem, ne glede na status.

8. člen

Stroške povezane z izvajanjem študijskega programa na terenu in z organizacijo strokovnih ekskurzij (prevoz, namestitev ipd.), lahko članice zaračunajo po dejanskih stroških na udeleženca. Ti stroški ne smejo vključevati stroškov dela in povračil stroškov visokošolskih učiteljev in sodelavcev (dnevnice, prevoz, namestitev).

V primeru, da stroške iz prvega odstavka tega člena krijejo študentje, so članice dolžne pred organizacijo programa ali ekskurzij na terenu pripraviti kalkulacijo stroškov, pri čemer morajo upoštevati postopke, predpisane z Zakonom o javnih naročilih.

9. člen

Članica lahko ob vpisu zaračuna prispevek za dejavnost študentskega sveta članice v skladu s Pravilnikom o finančnem poslovanju ŠS UL. Višino prispevka potrdi Upravni odbor članice oz. UO UL pri članicah, ki nimajo UO. Ta prispevek se uporablja izključno za izvedbo dejavnosti študentskega sveta članice.

Članica lahko zaračuna stroške slavnostne podelitve diplom in druge stroške, ki niso vključeni v predhodnih členih, če se s tem strinja ŠS članice.

10. člen

Stroški postopka priznavanja tujega izobraževanja za namen nadaljevanja študija se prosilcem ne zaračunavajo.

Skladno z 12. točko cenika UL pa se zaračunajo stroški strokovnega mnenja o enakovrednosti v tujini pridobljenega strokovnega in znanstvenega naslova slovenskemu ter strokovna mnenja, ki jih o tujem izobraževanju članice pripravijo za potrebe postopkov, ki tečejo na drugih organih ali organizacijah.

11. člen

Stroški postopka za izvolitev v naziv se zaračunavajo skladno s Pravilnikom o šolninah in drugih prispevkih v visokem šolstvu.

Stroški za storitve iz prejšnjega odstavka so določeni v tarifnem delu cenika.

12. člen

V tarifnem delu so prispevki izraženi v točkah. Vrednost točke določi vsako leto Upravni odbor UL, v skladu s predvideno rastjo cen življenjskih potrebščin objavljeno v proračunskem priročniku za leto, za katero se določa vrednost točke. Točke odražajo povprečne stroške dela in blaga za izvedbo posamezne storitve, ki se jo zaračunava.

**IV. Prispevki za kritje stroškov izdaje novih dokumentov**

13. člen

Cena za dvojnik indeksa in nove študentske izkaznice se določi na podlagi dejanskih stroškov izdelave.

Izpisi iz evidenc se zaračunajo v skladu s tarifno št. 6 Taksne tarife Zakona o upravnih taksah.

V primeru izdaje dvojnika diplome v obliki, predvideni za izdajo izvirnika, se dvojnik zaračuna v skladu z zaporedno številko 8.2. (Izdaja dvojnika diplome) Cenika prispevkov posamičnih storitev UL.

**V. Šolnine**

14. člen

UL zaračunava šolnino za:

* redni študij po dodiplomskih in podiplomskih študijskih programih za del izvajanja, ki presega z nacionalnim programom visokega šolstva določene standarde (nadstandard),
* izredni študij po programih 1. in 2. stopnje,
* redni študij 2. stopnje s predhodno doseženo isto ravnijo izobrazbe po ZVIS,
* študijske programe 3. stopnje ter za
* študijske programe za izpopolnjevanje in vseživljenjsko učenje.

15. člen

Kriterije oziroma merila za nadstandardno izvajanje programa opredeli in predlaga vsaka članica za svoje programe. Študentski svet članice mora podati mnenje h kriterijem oziroma merilom za nadstandardno izvajanje programa.

Kriterije oz. merila za nadstandardno izvajanje programa sprejmeta Senat UL in Upravni odbor UL pred razpisom za naslednje študijsko leto.

Pri določanju šolnine mora članica upoštevati dejanske stroške, ki jih povzroči izvajanje nadstandarda iz prejšnjega odstavka.

16. člen

Tujci in Slovenci brez slovenskega državljanstva, ki se izobražujejo na UL, plačujejo šolnino v skladu z določili Pravilnika o šolninah in bivanju v študentskih domovih za Slovence brez slovenskega državljanstva in tujce v Republiki Sloveniji.

Tujci, ki so pričeli študij na katerikoli stopnji pred uveljavitvijo Pravilnika iz 1. odstavka tega člena in redno opravljajo študijske obveznosti, dokončajo začeto stopnjo študija glede plačevanja šolnin pod pogoji, pod katerimi so pričeli to stopnjo.

Tujcem, ki v času študija pridobijo pravico do brezplačnega študija, se že plačana šolnina za tekoči letnik vrne v sorazmernem deležu. O tem se izda sklep na pristojnem organu članice.

17. člen

Študentu, ki ponavlja letnik in je dolžan plačati šolnino skladno z 14. in 16. členom, se zaračuna plačilo stroškov za vse neopravljene obveznosti v skladu s tarifnim delom cenika »Izvedba predmeta z izpitom«.

Ne glede na določbo prvega odstavka tega člena, šolnina za ponavljanje letnika ne sme biti višja od šolnine za vpis v posamezni letnik študijskega programa po veljavnem ceniku.

**VI. Izračun šolnine**

18. člen

Elementi za izračun stroškov za letnik študijskih programov iz 14. člena tega pravilnika so:

1. neposredni stroški dela:

- plače izvajalcev,

- obveznosti in prispevki delodajalca ob izplačilu plač,

- druga izplačila osebnih prejemkov,

- avtorske pogodbe,

- pogodbeno delo.

1. neposredni stroški materiala:

- stroški posebnega materiala (laboratorijski material,…),

- stroški tiskanja pogodb in virmanov,

- skripta, literatura,

- terenske vaje,

- stroški izdelave diplomskega dela.

1. posredni stroški:

- električna energija, voda, ogrevanje, komunalne storitve,

- čiščenje, varovanje, najemnine,

- stroški upravno-administrativnih in strokovno-tehničnih služb,

- stroški opravljanja raziskovalnega dela visokošolskih učiteljev,

- amortizacija opreme in objektov, potrebnih za izvedbo študijskega programa in

- drugi posredni stroški.

Strošek priprave in zagovora diplomskega, magistrskega in doktorskega dela je vključen v šolnino.

Pri izračunu stroškov se ne upoštevajo elementi oziroma stroški, za katere se sredstva zagotavljajo iz javnih oziroma drugih namenskih virov.

Članica UL mora imeti izračun stroškov oz. lastne cene za vsak študijski program.

Obrazec za izračun lastne cene za program je priloga 3 pravilnika.

19. člen

Članice pri izračunu šolnine upoštevajo naslednja izhodišča:

* neposredne stroške dela,
* neposredne stroške materiala v višini stroškov, ki jih lahko članica dokazuje z izvirnimi knjigovodskimi listinami,
* posredne stroške v višini, kot jih članica določi na podlagi obračuna s pomočjo sodil za razporejanje posrednih stroškov.

20. člen

Stroški za izvedbo letnika študijskega programa iz 14. člena so vsota stroškov po posameznih elementih iz 18. člena tega pravilnika.

Šolnino za začetni letnik za posameznega študenta določi članica tako, da stroške iz prejšnjega odstavka deli s številom razpisanih vpisnih mest v posamezni študijski program.

Članica UL lahko pri kalkulaciji upošteva manjše število razpisanih vpisnih mest v posamezni študijski program, vendar ne manj kot 25 %.

Višina šolnine je lahko v okviru enega študijskega programa različna glede na letnik izvedbe.

21. člen

Za zaračunavanje stroškov za pripravo in zagovor diplomskega, specialističnega, magistrskega in doktorskega dela v starih pred bolonjskih programih osebam brez statusa, se smiselno uporabljajo določbe tega pravilnika.

Stroški zagovora diplomskega, specialističnega in magistrskega dela se ne zaračunavajo osebam, ki delo oddajo v roku 24-ih mesecev po zaključku zadnjega vpisanega letnika.

**VII. Način in pogoji plačila šolnin in prispevkov**

22. člen

Način plačila šolnin in prispevkov, pogoji plačila šolnin, oprostitve oziroma znižanja plačil, opredelijo članice UL v svojih splošnih pogojih, ki morajo biti objavljeni na internetnih straneh. Pri tem upoštevajo:

1. Šolnina za študij po dodiplomskih in podiplomskih študijskih programih se plačuje za vsako študijsko leto posebej, oziroma za vsak letnik, ki ga študent vpiše, za študijske programe za izpopolnjevanje in vseživljenjsko učenje pa za čas, v katerem trajajo.
2. Pri opredelitvi pogojev za znižanje šolnin in oprostitev plačila šolnin ali drugih obveznosti upoštevajo praviloma enake kriterije, kot so opredeljeni v 153. in 239. členu Statuta UL.

Članica UL sklene pogodbo o izobraževanju s študentom, ki plača šolnino. V pogodbi opredeli tudi način plačila šolnine (obročno plačevanje) in znižanje oziroma oprostitev plačila šolnine, način izterjave, zaračunavanje zamudnih obresti in pogoje vračila šolnine v primeru nepreklicnega izpisa.

23. člen

Študent je dolžan plačati del šolnine tudi takrat, kadar se pred zaključkom študijskega leta izpiše iz fakultete, in sicer:

- 10 % pogodbene šolnine, če se nepreklicno izpiše do 31.10. tekočega leta oziroma v

15. dneh po sklenitvi pogodbe,

- 50 % pogodbene šolnine za letnik v katerega je vpisan, če se nepreklicno izpiše do

konca prvega semestra.

V primeru obročnega plačila šolnine mora članica UL v pogodbi o izobraževanju, navedeni v tem členu, časovno dinamiko plačil obrokov prilagoditi tako, da bo celotni znesek že plačanih obrokov zadoščal za kritje dela šolnine, do katerega je, v primeru nepreklicnega izpisa študenta, upravičena članica UL.

24. člen

Del cenika so tudi posebni prispevki, ki jih lahko določijo knjižnice za uporabo knjižničnega gradiva in storitev na posameznih članicah UL, so navedeni v seznamu drugih storitev, ki jih lahko zaračunavajo knjižnice članic UL (Priloga 4).

Komisija za razvoj knjižničnega sistema določi elemente za plačilo storitev knjižnic članic in jih predlaga v sprejem Upravnemu odboru UL (zamudnine, obvestila o poteku roka izposoje, odškodnina za izgubljeni izvod, medknjižnična izmenjava ipd.). Predlog posreduje skupaj z obrazložitvijo, prikazano kalkulacijo ali primerjavo s cenami za enake ali podobne storitve drugih knjižnic.

**VIII. Postopek sprejemanja cenika**

25. člen

Članice UL na podlagi izhodišč, ki jih posredujejo strokovne službe Rektorata UL, pripravijo predloge šolnin in drugih prispevkov za tekoče leto.

Upravni odbor UL najkasneje do 1. marca tekočega leta potrdi celoten cenik iz 3. člena tega pravilnika za naslednje študijsko leto.

26. člen

Potrjen cenik se objavi na spletnih straneh UL.

Članice UL so dolžne na svojih spletnih straneh zagotoviti povezavo do spletnih strani UL s cenikom.

27. člen

UL o višini šolnin in drugih prispevkih za študij obvesti ministrstvo, pristojno za visoko šolstvo, najkasneje 15 dni pred vpisom.

**IX. Spremljanje izvajanja in kontrola**

28. člen

UO UL imenuje komisijo za spremljanje izvajanja tega pravilnika. Komisija je sestavljena iz predstavnikov šestih članic UL, predstavnika Študentskega sveta UL in dveh predstavnikov Rektorata UL.

Naloge komisije so:

* obravnava gradiv pred sprejemanjem na UO UL,
* priprava predlogov sprememb in dopolnitev pravilnika,
* priprava obrazložitev izvajanja posameznih določb pravilnika in
* spremljanje pravilnosti izvajanja določb tega pravilnika.

V primeru kršitev določb tega pravilnika sprejme končno odločitev Upravni odbor UL.

29. člen

Strokovne službe Rektorata UL so dolžne preveriti istovetnost objavljenih cenikov na članicah UL s cenikom, ki ga je sprejel Upravni odbor UL. Strokovne službe Rektorata UL lahko od članic UL zahtevajo izračune, ki jih hranijo članice UL.

30. člen

Članica UL ne sme zaračunavati storitev izvajanja javne službe, za katere ta pravilnik ne predvideva plačila.

**X. Prehodne in končne določbe**

31. člen

Do sprejetja kriterijev iz drugega odstavka 15. člena tega pravilnika predložijo članice UL cenik za nadstandardne stroške vsakokrat v potrditev Upravnemu odboru UL.

32. člen

Pravilnik začne veljati prvi naslednji dan po sprejemu in objavi na spletnih straneh UL. Uporabljati se začne za študijsko leto 2013/2014.

Z dnem začetka njegove uporabe preneha veljati Pravilnik o prispevkih in vrednotenju stroškov na Univerzi v Ljubljani, sprejet na redni seji UO UL dne, 10. 5. 2012 s spremembami in dopolnitvami.

Štev.: 015-2/2013

Datum: 26.07.2013

Predsednik Upravnega odbora UL

prof. dr. Janez Hribar l.r.

Priloge:

* + Cenik prispevkov posamičnih storitev UL,
  + Cenik šolnin in prispevkov za 1. in 2. stopnjo študija,
  + Cenik šolnin za doktorske študijske programe 3. stopnje in
  + Cenik knjižničnih storitev.